Jy blaai in die argief vir uit melkbos.
RAPPORT UIT MELKBOS
Desember 8, 2017 in Uncategorized
Merkers:2017, bakens, hennie van deventer, jaarbrief, kersbrief, uit melkbos
Tot siens, graad 7!/
Drie bakens in 2017 beklemtoon dat die jare aanstap: Hennie gedenk 60 jaar uit matriek (met 'n klein maar heuglike reünie op Potchefstroom) asook 20 jaar van aftrede; die oudste kleinkinders, Jacob en Thomas, skud die stof van die laerskool van hul voete.
Ons kyk terug op 2017, weer in dankbaarheid oor al die goedheid en guns.
Twee Sabiepark-kuiers het nog heerlike bosherinneringe bygedra. Dit het ingesluit die Kollegemanne se Orpen 1 na vyf Balules sedert 2012, en 'n herbesoek aan die boskamp Boulders. Vir die knusse kampie tussen die klipkoppies raak ons net al hoe liewer.
Ons had uiteindelik die voorreg om op die "nuwe", vergrote Sinfonia te vaar. Die vaart na Walvisbaai was, soos elkeen tot dusver, vir ons seer aangenaam.
In November was ons op ons spore terug Vrystaat toe. 'n Saamtrek van Volksblad-veterane van die laaste vyf dekades van die vorige eeu het die geleentheid geskep om heelwat ou vriendskapsbande weer op te tel en o.m. 'n verkwiklike erediens in ons ou gemeente Berg-en-Dal by te woon.
Op 'n besoek aan Volksblad is 'n historiese foto van die sewe redakteurs nog in lewe in Hennie se ou kantoor geneem. Nogal versoberend vir hom om daaraan herinner te word dat hy, wat van 1980 tot 1992 die leisels gehou het, chronologies gesproke, die oudste is.
Natuurlik is ons ook op 'n sentimentele reis Bultfontein toe, Tokkie se heimat. Ons was o.m. by Hertzogstraat 5, haar skool en die begraafplaas waar intussen 'n steentjie ter ere van Ouma Marietjie op Oupa Kotie se graf aangebring is. Natuurlik was ons by die NG kerk Bultfontein waar die egpaar Van Deventer op 31 Desember 1966 in die eg verbind is.
'n Ontdekking teen die einde van die jaar was die grootse Bergteater in die Sederberge naby Clanwilliam. Die Kerskonsert teen die agtergrond van verligte rotswande was aangrypend.
Dit was behaaglik om weer 'n nuwe boek in die hande te hou. "Laatoes – kykweer van 'n kanniedood-koerantman" het by Naledi verskyn. Dit is HvD se 18de. Resensies tot dusver is heel vriendelik. Ook Kyknet gee aandag.
Nog 'n vreugde was om uitvoering te gee aan Tokkie se blink ingewing om by die WAT woorde vir die kleinkinders te borg. Drie boomname met 'n spesiale betekenis vir elkeen is vir die Claassens-kinders uitgesoek: blinkblaar-wag-'n-bietjie (Jacob), jakkalsbessie (Thomas) en wildevy (Christopher). Op Mariza se wenk, borg ons die woord "spesiaal" vir Migael.
In die Kaapse annale sal 2017 aangeteken staan as 'n jaar van slepende droogte, kwynende damvlakke, sware waterbeperkings. Te midde van die waternood kon ons tog op ons Kaapse doenlysie 'n paar dinge aftik. Ons was op die Rooibus Houtbaai toe, het 'n boeiende besoek gebring aan die Hartmuseum in Groote Schuur, toneel van die epogmakende eerste hartoorplanting 50 jaar gelede, en by die roofvoëlsentrum by Spier 'n draai gemaak. Op die Desemberprogram is die Kunstekaap (Evita) en die Planetarium.
Met die gesin Claassens nou weer stewig gevestig in Welgemoed, kon ons verskeie van ons Kaapse draaie saam met die seuns geniet.
Met al die kinders gaan dit in die algemeen goed. Die Claassense is gelukkig, ook Brent in sy werk en die kinders in die skool. Al drie het akademies asook op sport- en kultuurgebied presteer. Hulle is met armsvol sertifikate vereer. (Christopher is ook sy klas se papierherwinningskampioen, danksy sy ouma se entoesiastiese bydraes).
Jacob verdien 'n ekstra klop op die skouer vir sy verowering van die skoolhoof se spesiale toekenning vir voortreflike diens as klank- en beligtingsman. In die commedatio word hy ook vir ander eienskappe hoë lof toegeswaai. As ek hy was, het ek dit geraam en teen my muur gehang vir inspirasie.
Uit George kom 'n konstante stroom positiewe nuus wat ons trots maak op wat die kinders in uitdagende omstandighede vermag.
Johan se trokwas het oor die afgelope jaar so dinamies uitgebrei dat hy op 'n drafstap moes byhou. Hy het twee groot kontrakte, met Grain Carriers en Unitrans. Op die Grain Carriersperseel is substansiële konstruksiewerk afgehandel, en met die toevoeging van die Unitranskontrak moes Johan 'n tweede perseel huur.
Johan en Mariza is diep dankbaar vir die goeie besigheid, al bring die voëlgriepepidemie mee dat van Maandag tot Vrydag amper 24 uur per dag gewerk moet word om silwerskoon vragmotors op die pad te hou.
By Mariza se hartsplek, die Legacy Centre, word ook gewoeker. Agt kinders word nou een-tot-een onderrig gegee. Verbeeldingryke projekte word aangepak. Die sentrum het sedert Augustus 2016 vinnig uitgebrei en geniet merkwaardige ondersteuning van die George-media en -gemeenskap.
Dis aangrypend om te sien met hoeveel liefde die personeel van vyf die kinders bystaan. Mariza-hulle hoop om daardie diens tot meer gesinne te kan uitbrei. Sy, Johan en die hele skooltjie is veral trots op Migael was uitblink in sy perdry en swem!
Ons sluit die jaar af, skaam dat ons dit ooit oor die hart kry om te kla (oor die water, aandeelpryse, allerlei pyne en so).
Wat die nuwe jaar alles inhou, weet ons vanselfsprekend nie. Wat ons wel weet, is dat ons sommer vroeg in die nuwe jaar, op Tokkie se verjaardag op 15 Maart, weer 'n baken bereik. Ons vier dan ons 20 jaar as Sabieparkers – salige verbintenis. Sou dit graag met 'n koue wyntjie in die swembadjie wou doen. Weet nog nie of dit moontlik sal wees nie.
Ons sien uit na 'n paar dae in Sabiepark in Januarie saam met die Van Deventers van George en 'n vakansietjie in die winter daar saam met die Claassense. In oupa se sak is 'n bespreking vir Boulders, wat vir die kinders 'n eerste sal wees.
Op die tweeling wag hul toetrede tot die hoërskool (Hoërskool Stellenberg in Durbanville). Hul nuwe kleurbaadjies hang al in die kas. Ons hou vir hulle styf duim vas vir 'n vrugbare nuwe fase in hul lewens.
Seënwense vir julle almal vir Kersfees en die nuwe jaar.
Hennie en Tokkie van Deventer, Melkbosstrand
Oktober 17, 2017 in Uncategorized
Merkers:anneline kriel, hennie vandeventer, johan van wyk, mej. wereld, uit melkbos
Mej. Wereld van 1990 toring oor die Van Deventers, Hennie en Tokkie.
My storie vandag is, helaas,ietwat minder romanties. 'n Mededeling van oud-Volksbladkollega André Louw uit Riversdal oor sy ontmoeting met 'n Mej. Wêreld so 50 en 'n iets jaar gelede jaag my egter geheuebank toe. Ek het immers darem ook 'n storietjie of twee oor my en die "kwiens".
ODE AAN BUFFELSBAAI
Merkers:bethel muller, buffelsbaai, hennie van deventer, uit melkbos
Die VanD's op Buffelsbaai – 'n herbesoek.
Buffelsbaai is ongetwyfeld die skilderagtigste, heerlikste strandoord wat ek ken. Die Van Deventers het op die stukkie hemel op aarde naby Knysna van 1971 af tot in die 90's seker 25 keer salige vakansies gehou.
Met welbehae dink ek terug aan die wonderlike plek: die yslike preekstoelrots vlak voor Kop-bo-Water wat jou nooi om te klouter, die poeletjies met seekatte, seesterre en klein vissies, die eksklusiewe "private" strandjie 'n klipgooi van die voordeur, die skilderagtige Lilliput-straatjies, die talmende reuk van see en renosterbossie, en die strandkafee waarheen kindertjies alleen kon stap om vir hulle roomys of vir pa 'n koerant te gaan koop.
Die foto hierby is van die seekant af – d.w.s. seker van 'n bootjie af geneem. Heel links onder steek 'n piepklein stukkie uit van Kop-bo-Water, prof. Bethel Müller van Stellenbosch se wit huis met die blou dak, wat die wondere van Buffelsbaai vir ons ontsluit het.
Vanoggend lees ek in 'n begrafniskennisgewing in Die Burger die baas van Kop-bo-Water is dood. Dit voer die gedagtes ver terug: tot ons eerste kennismaking. Dit was voor elektrisiteit daardie idilliese kusdorpie bereik het. Die enigste liggies op Buffelsbaai was lampe (gas of lampolie) en flikkerende kerse.
Marisa, ons jongste, was nog nie gebore nie. Johan was in doeke. Marisa is nou die ma van drie groot seuns, die oudste twee, Jacob en Thomas, 13 jaar oud en die jongste, Christopher 8. Ouboet Johan is veertig taamlik ver al verby. Hy is die pa van 'n vierde seuntjie in die familie, Migael.
Op letterlike honderde Buffelsbaaifoto's van luilekker uurtjies op die strand, speel saam met die kinders in die poeletjies, vuurtjies, sonsondergange, wandelinge, aanrollende branders en stormsee kan jy die kinders sien uitrank tot jong mense… en die jong egpaar, Hennie en Tokkie, eers bloedjonk, stelselmatig sien ouer en ouer word.
Net regs van Kop-bo-Water is die donkergeel huis Kammarus, waarheen ons later weens logistieke redes uitgewyk het. Dit het behoort aan prof. Vaatjie du Toit, in lewe ginekoloog van Bloemfontein en later dekaan van Maties se mediese fakulteit. Die huidige eienaars is McSeveny's van die Rand. Ons het ook vir Kammarus lief geraak.
Daardie twee strandhuise het ons soos ons eie gekoester. Hulle lê steeds diep in ons harte.
In "Laatoes – kykweer van 'n kanniedood-koerantman" in 'n hooftuk, "Hemel aarde" is 'n ode aan Buffelsbaai – spesifiek aan ons twee hartsplekke teenaan die branders met die wydse uitsigte na die weste waar die son gereeld saans in in 'n flambojante skouspel van kleur verdwyn. Hoe wens ek nie dat Bethel Müller daarin kon lees hoe lief ons vir sy huis was nie. Maar hy het darem geweet.
Ek groet Kop-bo-Water se baas, met die herinneringe van hoe hy sy das en boordjie as professor in die teologie op Stellenbosch vakansies verruil het vir 'n pap hoedjie op die kop, kaalvoete en die aardse bestaan van 'n man van die see.
Ek onthou hom as 'n klouteraar in die rotse, 'n gedurige timmerman by sy huis en 'n visterman wat namiddag met sy stokke afsuiker strand toe om iets vir die braairooster te probeer uithaal.
Ek onthou hom ook Sondae op die kansel van Buffelsbaai se kerkie waar hy seker meer as enigiemand anders die Woord gebring het.
Op Stellenbosch word Vrydag vir hom 'n dankdiens gehou voordat 'n private verassing plaasvind. Ek wonder of sy as na sy geliefde Buffelsbaai toe sal gaan en dalk by die rotse voor Kop-bo-water 'n tuiste gaan vind terwyl die seemeeu om die roubeklaers krys en duik.
As Buffelsbaai 'n vlag het, behoort dit nou halfstok te hang oor die verlies van een van sy groot seuns.
Mei 16, 2017 in Uncategorized
Merkers:hennie van deventer, jannie zaaiman, kore, oom bart, uit melkbos, zaaiman
Jannie Zaaiman, sy vrou, Marina en twee van hul kinders was vroeg in die nuwe millennium in 'n kapingsdrama. Hulle het wonder bo wonder skotvry daarvan afgekom. Die egpaar doen toe 'n lofwaardige ding – verhard nie hul harte in veroordeling nie, maar besluit om iets vir die gemeenskap te doen. Hul ideaal word om jongmense van die strate af te hou sodat hulle nie in misdaad verval nie.
Op 24 Julie 2003 stig hulle 'n koor, die Mzansi-jeugkoor; en veertien jaar later kry daardie koor – ná 'n triomfantlike Britse toer begin April vanjaar in Londen by die gehoor van 3 500 in die beroemde Royal Albert Hall 'n spontane staande ovasie.
Dit is 'n riem-onder-die-hart-storie wat in enige omstandighede 'n mens se aandag sou trek. Vir my is daar 'n bykomende faktor: die van Zaaiman. Jannie Zaaiman is die seun van mnr. Stephanus Fortunatus (Bart) Zaaiman wat aan die begin van my joernalistieke loopbaan by Die Volksblad in die jare 60 'n mentor was.
Die latere redakteur was daardie tyd assistent-redakteur en het 'n sleutelrol ook in nuushantering gespeel. Met sy gevreesde rooi pen kon hy vrot skryfsels behoorlik aan flarde skeur. Van hom het ek enkele "bloutjies" van minder voortreflike berigte teruggekry wat soos klein Bloedriviertjies gelyk het. Het dan maar oes gevoel. (Al ons berigte is op deurslagpapier getik. Die een kopie is na die nuusredakteur en die ander na die strenge assistent met die hoë standaarde.)
Enige goedkeuring uit sy kantoor was, daarenteen, salf vir die gemoed. Een pluimpie wat ek tot vandag onthou was vir 'n berig – sterk op die voorblad aangebied – van die eerste dag van die skooljaar in 1963 of 1964. Ek loop my daardie oggend vas in 'n sub-A'tjie wat skool net een kyk gegee en besluit het: dit is nie vir my nie, dankie. Sy boetie in standerd een, met die opdrag uit die ouerhuis om 'n wakende oog oor die jongste te hou, wou sy vlugtende broer in alleryl agternasit. Toe keer 'n onderwyser hom by die hek voor. Snot en trane.
Oom Bart se "bloutjie" is deur 'n bode op my tikmasjien neergesit. "Felisitasies – uitstekende storie", was in mnr. Z se kenmerkende handskrif met sy rooi pen bo-aan geskryf.
Jannie was daardie tyd in die hoërskool. Ek het hom en die ander Zaaimankinders nie juis goed leer ken nie. Weet net dat hy as student 'n stapper van faam was op die atletiekbaan en 'n akademiese loopbaan gevolg het wat tot 'n vise-rektorskap by die Universiteit van Venda gevorder het. Groot lof is aan hom toegeswaai toe hy onlangs aftree. Sy pa sou trots gewees het op so 'n voortreflike loopbaan van Zaaiman junior.
Vandag se "felisitasies" uit Melkbos het niks met sy atletiekprestasies of akademiese loopbaan te doen nie; alles met die formidabele voetspoor van die Mzansi-koor, danksy die Zaaimans se se idealisme en toewyding.
Die beginjare was ontsettend moeilik, vertel Jannie. Hulle moes kinders tot drie-uur in die oggend by hul huise in Soweto en elders gaan aflaai – soms in die pikdonker (weens beurtkrag) en in gietende reën. Jannie se motor was soos 'n voorloper van die hedendaagse taxi – meermale propvol gelaai met tot nege pssasiers op 'n slag!
Heerlike vrugte op hul arbeid het nie uitgebly nie – soos die bruisende hoogtepunt in die Royal Albert Hall-konsert en die optrede einde verlede jaar in Moskou en St Petersburg – maar ook in die welslae van hul opheffingswerk in vele individuele gevalle.
Een koorlid, 'n weeskind, sing bv. nou heeltyds in Duitsland. Hy het met 'n musiekbeurs aan die Noordwes-Universiteit musiek studeer. Daarna is 'n beurs aan hom toegeken vir twee jaar se opera-studie in Duitsland. 'n Mens kan dink watter emosionele reünie dit was toe hy en die koor 'n keer saam by die RMB Starlights Classics op de Vergelegen-wynlandgoed opgetree het.
Van die koorlede kom uit die haglikste omstandighede, soos Annie Lishaba, oorspronklik van Limpopo, wat in die uiterste armoede saam met haar broer in 'n plakkershut in Soweto gewoon het ná haar moeder se dood. Geld vir kos – of selfs vir 'n kers om by te studeer – was daar kwalik. Haar skoolwerk het daaronder gely.
Jannie en Marina het haar belofte raakgesien, vir haar beter huisvesting bekom en daarvoor betaal. Hulle het kos op die tafel gesit en haar later ook gehelp om 'n rybewys te kry. Skielik het haar punte 'n opwaartse kurwe getoon. Deure het begin oopgaan. Sy het 'n diploma in sakebestuur verwerf en begin droom van 'n graad.
April 1980 – HvD neem by Oom Bart Zaaiman oor.
Hul reusebydrae om deur hul koor jongmense so te besiel en die beste uit hulle te haal, gaan meesal onbesonge verby. Jannie en Marina soek ook nie lof of publisiteit nie, droom net hul drome om 'n musieksentrum in Soweto te bou. 'n Argiteksfirma is besig om vir hulle planne op risiko op te trek en dan gaan hulle wêreldwyd begin geld soek.Saam met Jannie wonder ek tong in die kies: Sal 'n Naspers-musieksentrum nie goed lyk in Soweto nie!
(Mnr. Zaaiman – Oom Bart, soos ons hom op 'n bynaam genoem het – was redakteur van Die Volksblad van 1970 tot 1980. My voorreg gewees om hom op te volg en van 1980 tot 1992 in dieselfde stoel te sit waaraan hy in die vorige dekade soveel waardigheid en gesag verleen het.)
OUPA SE AS
Merkers:hennie van deventer, krematoriums, oupa se as, uit melkbos
Alle as is níé altyd net verbrande hout nie. Een soort word by krematoriums uit van die goedkoper soorte doodskiste plus hul inhoud herwin, en as laaste wens, by 'n hartsplek van die bron van die verbrande materiaal gestrooi. Langs die kus, op 'n berg, in die bos, in die woestyn, op ver paaie – solank aan die bestemming vir die oorledene salige herinneringe gekleef het.
Onder die ongewone wense wat ek al gehoor het, is die wens 'n gewese offisier in die SA weermag nogal van die ongewoonste. In sy hart het hy die pantserman gebly wat hy in sy uniformdae was. Geen begrafnis vir hom nie, was sy wens. Hy wil dat sy as uit 'n tenk gestrooi word by die Pantserskool op Tempe, Bloemfontein. In daardie aarde waarvoor hy so lief was, moet die ander tenks wat heen en weer dreun sy oorskot nog fyner maal en diep-diep in die Vrystaatse stof weg trap.
Sommige voorkeurbestemmings is nie net eksoties nie, maar ook avontuur­lik. 'n Motorfiets-entoesias, begeer niks anders vir sy as nie as dat dit uit 'n valhelm in die Karoo geskud word terwyl die Harley-David­sons, BMW's en Gold Wings volspoed bly voortdreun, en Nat King Cole sing "There goes my everything".
'n Aardse wens van 'n Vrystaatse boer was dat sy as in sy beeskraal gestrooi word. Hy was vir sy Afrikanerbeeste liewer as vir enigiets anders. 'n Kaapse oubaas wou doodgewoon van sy voorstoep na sy ag­terplaas verskuif word, tussen die beendere van sy honde, wat ten minste lojaal aan hom was.
Die Kruger-wildtuin is 'n prima-bestemming. So gewild soos die wildtuin as winter-vakansiebestemmking is, so gewild is dit blykbaar as laaste rusplek. By Lake Panic, gewilde voëlskuiling naby Skukuza, het iemand enkele jare gelede op die houtblad uitgekerf: "What I saw here you could not even imagine." In daardie selfde hoekie het ek en my vrou, Tokkie, nogal 'n vreemde verrassing beleef. Noem dit 'n "verrassing ná die verassing".
'n Familie (drie geslagte) het Oupa se assies op die waters kom strooi. Aandoenlike toneeltjie, al was die kindertjies allermins bedeesd by die gewyde plegtigheid. Darem ook ongemaklik intiem vir onvrywillige teenwoordiges! Later het ek gaan loer waar die kissie leeggemaak is. Die riete se blare was wit van die as.
'n Ander bos-entoesias se laaste wens was glo om in die vlamme van 'n vleisbraaivuurtjie in die boskampie Balule, langs die Olifantsrivier, naby Olifantskamp, op te gaan. Sy mense het dit gerade geag om daardie aand liefs 'n potjie te maak as om die gewone tjoppie en wors op die kole te gooi.
Die strooi van die as is nie altyd sonder insident of komplikasie nie. Die volgende het regtig met 'n oud-kollega gebeur: Oupa se as moet op Blouberg­strand in die branders gestrooi word. Al die familie is daar, in hul kerkklere. Die kerkklere blyk 'n lastigheid te wees, want dit is juis op daardie tyd hoogwater. Selfs met opgerolde broekspype kom jy dan nie ver nie.
Twee, drie proeflopies word gehou. Die langste naasbestaande kry daarop die sombere taak. Maar hy trap op 'n stuk seebamboes, struikel en verloor sy ewewig. Daar trek Oupa se laaste oorblyfsels met 'n slap bogie tot net voor sy tone.
'n Brander vat dit en begin dit uitstoot strand se kant toe, waar die verga­derde roubeklaers in stilte die seremonie sien skeefloop. Toe kies 'n meisietjie met twee bokstertjies en 'n wit rokkie met bytjies en blommetjies op die voor­pant plassend die hasepad.
"Tjips," skree sy, "Oupa is op ons!"
O TOG, 'N HOELA-HEUP!
Mei 11, 2017 in Uncategorized
Merkers:bursitis, hennie van deventer, heupe, shakira, uit melkbos
Pas op vir daai heupies, Shakira!
Vanoggend in my eie bed op Melkbos wakker geword. Tokkie het vir my koffie en Die Burger gebring.
Niks ongewoon aan die roetine nie. Buiten dat ek oorgehaal was om in 'n waaksaal in die Panorama Medi-Clinic wakker te word (kateter en al) ná 'n tweede heupvervanging (hierdie keer my linkerheup). Hoe ek die mes vrygespring het, is 'n lang en waarskynlik vervelige storie. Laat my net vlugtig verduidelik:
Om voor te begin: die pyn in die bobeen was regtig akuut. My eie diagnose was sonder 'n sweempie twyfel: heup is kapoet. Toe boelie ek die ortopeed se dames in sy afwesigheid om alles gereed te kry vir 'n vinnige operasie: magtigingsnommer, X-strale, plek op die teaterlys, die lot.
Toe hy die plate Maandag deurkyk, bemerk ek in sy oë die boodskap. My diagnose was dalk nie so suiwer nie. Toe hy die seer been die kant toe begin druk en daardie kant begin toe stoot, breek op die strenge arts se gelaat 'n glimlag deur. Die mes is nie nodig nie!
Sy eie diagnose klink ook maar rof: "bursitis trochanterica". Agter die groot woord verskuil, is egter goeie nuus. Die heupgewrig is nie verweer soos die regter-een voorheen nie. Dis 'n kussinkie wat verskriklik ontsteek is. 'n Redelik algemene toestand. Die behandeling behels pilletjies en dalk later 'n kortisoon-inspuiting.
Natuurlik is ek ietwat verleë oor my oorhaastige leke-diagnose en premature voorspooksels. Maar die koffie uit ons eie kombuis het darem vanoggend vorentoe gesmaak, hoor!
Ewenwel. In dr. Jan van Elfen se naslaanboek "Dokter in die Huis" het ek toe oor bursitis gaan nalees . Kom in die skitterende mediese boek nogal heelwat te wete wat my gebrekkige kennis oor skete en kwale verryk.
Ek lees bursitis van die skouer word soms "gooiskouer" genoem. Hoekom? Dit kom algemeen by spies- en diskusgooiers voor. (Genadiglik was gewigstoot op skool my enigste veldnommer).
Bursitis oor die patella (die knieskyf) word "huishulpsknie" genoem. Oorspronklike naam maar oeps! Kom seker uit die dae van vloerpolitoer in ronde blikke.Ek onthou hoe huishulpe die blokkies in ons huis op Klerksdorp nog op die knieë spieëlblink moes vryf. Sou daardie konnotasie in die moderne tyd aanvaarbvaar wees? Of bespeur ek dalk 'n rassistiese geurtjie?
Terug na Van Elfen. Bursitis oor die uitsteeksel van die tibia (skeenbeen) word "predikantsknie" genoem en die oor die elmboog "kroeg-elmboog" of "studente-elmboog", lees ek. Eersgenoemde is klaarblyklik 'n stigteliker vorm van die aandoening; een wat selfs as aanbeveling vir die lyer kan dien. Laasgenoemde kan jou op sy beurt in bepaalde omstandighede nogal in die verleentheid stel.
Haas my dus om te meld dat, ondanks heelwat oefening, my elmboog nog een honderd persent funksioneer.
Heeltyd wonder ek: wat sou 'n mens my soort "bursitis" noem – die "bursitis trocanterica" of, pleinweg, sommer bursitis van die heup? Die vergange era van die hoela-hoep kom by my op. Dalk 'n "hoela-heup"? Hou nogal van die alliterasie.
'n Byderwetser naam sou seker te vinde wees in die buikdansgier wat die wêreld so beet het. Lees bv. op 'n Nederlandse Googleblad: "Hierdie liefhebberij van sterren is een internationale hype geworden. En waarom ook niet? Buikdansen is geweldige lichaamsbeweging en is een kunst die iedereen kan beoefenen en zelfs, als je tijd en geduld hebt, perfectioneren."
'n "Shakira-heup" dalk, n.a.v.die groot eksponent van hierdie vreemde aktiwiteit?
Een kyk na 'n Shakira-video is genoeg om 'n mens te oortuig van die toepaslikheid van die naam. Hoe hou jou trochanterica dit as jy jou heupies so woel, wikkel en skarnier? Nee, Shakira en haar dansgenote moet ongetwyfeld die laaste een bursitis-kandidate wees.
Daar en dan besluit: geen buikdans vir my nie. Een "hoela-heup" in 'n leeftyd is vir Van Deventer meer as genoeg. Sien nie kans vir 'n "Shakiraheup" boonop nie!
Merkers:ds. johan lombaard, hennie van deventer, kapelaan, uit melkbos
Ds. Johan Lombaard by my 50ste in Van Schoorstraat,. Bloemfontein. In die glase is … water!<
Die kapelaan van die Volksblad – so het ek in die jare 80 die wellewende leraar met die permanente glimlag, die flink humorsin en die mooi gemoduleerde stem gedoop.
Ds. Johan Lombaard, wat Donderdagnag op 'n geseënde 89 jaar oorlede is, was 'n man van wie jy dadelik gehou het. Hy het ewe onmiddellik jou respek afgedwing. Hy was 'n jarelange medewerker van Die Volksblad, eers as skrywer van Saterdag…-hoofartikels en later (na prof. Pieter Potgieter, moderator van die algemene sinode) as skrywer van die oordenking, Die Stille Uur.
Die foto van ds. Johan Lombaard is by my 50ste verjaardag by ons huis in Van Schoorstraat, Bloemfontein, geneem. In die glasies is …. water!
Sy "kapelaan"-srtatus het hy ook om 'n ander rede verwerf,. Hy was vir hierdie redakteur 'n altyd beskikbare bron van wysheid oor ingewikkelde eties-morele of kerkkwessies, en altyd gewillig om in huweliksintriges van jonger kollegas konstruktief in te gryp.
Dit was 'n voorreg om hom en Estelle as vriende te kon reken en tradisioneel op 26 Desember, op haar verjaardag, onder die groot boom in hul tuin saam te kuier. Hy het die Van Deventers die spesiale guns gedoen om ons dogter, Marisa, en Brent Claassens by Oude Libertas in die Kaap in die huwelik kom bevestig, en ons Kaapse vriende kon nie uitgepraat raak oor die innemende dominee uit Bloemfontein nie.
Ds. Johan was moderator van die Vrystaatse sinode van die NG kerk. Na sy aftrede was hy, soos verskeie ander dominees, 'n suksesvolle eiendomsagent.
* Die beroep van eiendomsagent moet die een of ander bekoring vir afgetredenes inhou. Drie vriende uit die jare 80 in Bloemfontein het na lang loopbane in ander beroepe as eiendomagente presteer. Twee was predikante, nogal moderators: prof. Pieter en ds. Johan. Die derde was Andre Ebersohn, onderwysleier en Sukovs-baas. Bekendes se vroue wat as eiendomsagente gaan werk het, sluit in Ema Strydom (Steve Strydom se vrou) en Sanmarie Cronje (Hansie se ma).
NET HIER BYT ONS VAS!
Mei 7, 2017 in Uncategorized
Merkers:aftree-oord, hennie van deventer, penguin 11, uit melkbos
Op Melkbos se stoep – 20 jaar gelede.
"Van die stoep, oor my grasperk, oor die sand, in die see. En dit 'n skrale 30 km van die hartjie van Kaapstad. Ek het nooit geweet 'n doodgewone mens kan soveel plesier hê nie."
So het ek die tydskrif "Sarie" geantwoord toe dié vir my vir 'n artikel oor Melkbos in sy uitgawe van 31 Desember 1997 oor die mooi kusdorpie se bekoring vra. Ons het 'n rukkie tevore uit Welgemoed na Melkbos getrek as 'n "proeflopie" vir my aftrede.
Dit vat-vat nou aan twee dekades later. Baie water het al in die Atlantiese oseaan voor ons huis geloop. Van die stoep tot in die see is nie meer so 'n maklike storie nie. In die twee dekades het ek en Tokkie egter al liewer geraak vir ons aftreeplek. Penguin Place 11 het ons tuiste en ons toevlug geword. Ons woon nou al langer hier as in enige ander huis. Ons is verknog aan die plek.
Maar onvermydelik duik die kruispad die een of ander tyd op: Wanneer moet jy na 'n kleiner plekkie in 'n aftreeoord met voldoende mediese versorging? Watter oord, waar?
Party van ons vriende het daardie paadjie met grasie, gemaklik, suksesvol en selfs dankbaar geloop. My vriend Danie Krynauw, oud-burgemeester van Milnerton, is een wat gesukkel het. Ek het die swaar in sy oë gesien en in sy stem gehoor. Danie moes dit boonop alleen doen. Esbe, met wie hy 54 jaar getroud was, het hom ses maande tevore ontval.
Op 25 Augustus 2011 het ek geskryf oor hoe die moeisame oppakkery aan sy emosies vat: "Hy beleef dit ekstra swaar, want in sy huis is 'n duisternis versamelaarstukke, skilderye, foto's, sertifikate, boeke, tydskrifte en wat nog van enorme sentimentele en historiese waarde. Hy en sy vrou van langer as 'n halfeeu het dit byeengebring. Die huis is 'n 'museum van hul lewe' wat hy nou tot niet moet maak.. "
'n Museum van 'n mens se lewe raak jou huis inderdaad. Ook ons s'n.
Genadiglik is Tokkie aan my sy. Die element van alleen-wees is dus afwesig. Maar met Danie se stryd kan ek in verskeie opsigte wel tog identifiseer.
Ons twee praat al geruime tyd. Gister is ons op 'n eerste intensiewe ekspedisie na 'n moontlike nuwe blyplek. Ons het gaan kyk na 'n groot nuwe ontwikkeling teen die hang van die Tygerberg met 'n mooi uitsig op Tafelberg en die Kaap. Ek kan my verbeel hoe die liggies in die aande soos klein diamantjies vonkel van die terrasse van die indrukwekkende klubhuis af, waarvan 'n kunstenaarsvoorstelling teen die muur hang.
Ons kyk na planne en afwerkings en pryse; weeg groottes en opsies teen mekaar op; verneem van die bemarkers hoe begeerlik en ideaal alles gaan wees; hoe veilig; hoe gerieflik; veral hoe gereed om in 'n oomblik van nood daar te wees wanneer die stygende jare die of daardie ernstige tol eis.
Ons mooi sonsondergange.
Terwyl die voorlegging duur, probeer ek my gedagtes fokus op vriende wat daardie oorgang met al welslae volvoer het, en hoe positief hulle oor hul nuwe lewenswyse is. My dekselse gedagtes is egter moedswillig; hulle verkies om ongemaklik na ons geliefde Melkbos te bly dwaal. Na die mooi van sy sonsondergange wat ons van ons voorstoep beleef, sy knusse kleindorpse atmosfeer. Ons vriende hier …
Ritse spesiale herinneringe spoel deur my: die tweeling (wat nou 13 is) se eerste verjaardagparty op die gras voor ons huis; ons eie kinders, Johan en Marisa, se huwelike uit Penguin Place 11 uit; my 60ste verjaardag; ons drie-baken-fees op 26 Maart verlede jaar toe ons 'n lewenslange droom verwesenlik het. Ons het groot markeetent op die gras opgeslaan en met die branders in ons ore sommer so saam-saam my 75ste, Tokkie se 70ste en ons goue bruilof gevier.
Hoe raak 'n mens sommer so weer gewoond aan 'n vreemde plek in 'n vreemde omgewing, sonder die warmte van jare lank se deel wees van jou lewe soos lekker paar skoene? Die vraag laat my skielik ys.
'n Lastige stemmetjie opper al hoe meer sulke vrae.
In my gedagtes begin ek bestemmings soek vir hartsdinge oral in die huis: trofees, boeke, foto's, foto-albums, allerlei soeweniers van allerlei aard uit 'n vol lewe en loopbaan. Ek meet in my geestesoog ons meubels wat dalk in die nuwe, veel kleiner ruimte sal pas, en daardie wat onmoontlik nie sal pas nie. Laasgenoemde is 'n onheilspellende klomp.
Ek en Tokkie is nie blind vir die mooi voor ons oë van die moderne oord wat verrys nie. Ons vestig mekaar se aandag op alles wat skitterblink van byderwetsheid: "Mooi badkamer, nè; oulike kombuisie, netjiese kaste, aantreklike vloere." Ons is ontvanklik vir die skildering van 'n ontspanne lewenstyl met minder kwellinge oor dinge wat by die bestaande tuiste kan skeefloop, breek of verstop raak.
Penguin 11 – net hier byt ons vas!
Nuwe kwellings duik egter ook op: die Spartaansheid dat baddens in die oord totentaal ontbreek – "te gevaarlik vir oumense"; die onvermydelikheid dat een motor sal moet waai (Tokkie se rooi Mercedes?); die komplikasie dat die oop staanplekke vir die jou wiele nie eens 'n muur bied om 'n tang teen te hang of 'n hoekie vir jou braaigereedskap nie.
Ons ry in aanvanklike stilte terug Melkbos toe. Toets-toets mekaar later versigtig. Konsensus daal heel gou. Die kollektiewe insig in die Van Deventervoertuig is kort en kragtig: Aikona, nie vir ons nie. Ons bly liewer net waar ons is, wat buitendien ook heelwat bekostigbaarder uitwerk.
Die risiko's van die ouderdom sal nie weg gaan nie. Hulle word helaas meer saam met die meer word van die jare. Dit besef ons terdeë. Laat ons egter maar die uitdagings pak soos hulle kom. Solank ons kan uithou.